พระราชกฤษฎีกาพระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพเรือกองบัญชาการทหารสูงสุดกระทรวงกลาโหมพ.ศ. ๒๕๑๐ ภูมิพลอดุลยเดชป.ร. ให้ไว้ณ วันที่ ๔ กันยายน พ.ศ. ๒๕๑๐เป็นปีที่๒๒ ในรัชกาลปัจจุบันพระบาทสมเด็จพระปรมินทรมหาภูมิพลอดุลยเดชมีพระบรมราชโองการโปรดเกล้าฯ ให้ประกาศว่าโดยที่เป็นการสมควรแบ่งส่วนราชการและกำหนดหน้าที่ของส่วนราชการกองทัพเรือกองบัญชาการทหารสูงสุด กระทรวงกลาโหมอาศัยอำนาจตามความในมาตรา ๑๘แห่งพระราชบัญญัติจัดระเบียบราชการกระทรวงกลาโหม พ.ศ. ๒๕๐๓จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้มาตรา ๑ พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพเรือกองบัญชาการทหารสูงสุด กระทรวงกลาโหม พ.ศ. ๒๕๑๐ มาตรา ๒[๑]พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปมาตรา ๓ ให้แบ่งส่วนราชการกองทัพเรือกองบัญชาการทหารสูงสุด กระทรวงกลาโหม ดังนี้ (๑) สำนักงานเลขานุการกองทัพเรือ(๒) กรมสารบรรณทหารเรือ(๓) กรมกำลังพลทหารเรือ(๔) กรมข่าวทหารเรือ(๕) กรมยุทธการทหารเรือ(๖) กรมส่งกำลังบำรุงทหารเรือ(๗) กรมสื่อสารทหารเรือ(๘) กรมจเรทหารเรือ (๙) กองเรือยุทธการ(๑๐) กรมนาวิกโยธิน(๑๑) สถานีทหารเรือกรุงเทพ(๑๒) สถานีทหารเรือสัตหีบ(๑๓) สถานีทหารเรือสงขลา(๑๔) กรมอู่ทหารเรือ(๑๕) กรมสรรพาวุธทหารเรือ (๑๖) กรมพลาธิการทหารเรือ(๑๗) กรมแพทย์ทหารเรือ(๑๘) กรมการเงินทหารเรือ (๑๙) กรมอุทกศาสตร์(๒๐) กรมสวัสดิการทหารเรือ(๒๑) กรมวิทยาศาสตร์ทหารเรือ(๒๒) โรงเรียนนายทหารเรือ(๒๓) กรมยุทธศึกษาทหารเรือ มาตรา ๔ หน้าที่ของส่วนราชการกองทัพเรือกองบัญชาการทหารสูงสุด กระทรวงกลาโหม มีดังนี้ (๑) สำนักงานเลขานุการกองทัพเรือมีหน้าที่ปฏิบัติงานทางธุรการของผู้บัญชาการทหารเรือ รองผู้บัญชาการทหารเรือผู้ช่วยผู้บัญชาการทหารเรือ เสนาธิการทหารเรือและของผู้ดำรงตำแหน่งอื่นตามแต่ผู้บัญชาการทหารเรือจะได้มอบหมายอำนวยการและประสานงานประชาสัมพันธ์(๒) กรมสารบรรณทหารเรือ มีหน้าที่ปฏิบัติการในเรื่องงานสารบรรณงานธุรการ และการกฎหมาย ตลอดจนการฝึกและการศึกษาของเหล่าทหารสารบรรณ(๓) กรมกำลังพลทหารเรือ มีหน้าที่วางแผน อำนวยการประสานงานและกำกับการในเรื่องการกำลังพลทั้งปวง ได้แก่การกำหนดและจัดทำอัตรากำลังการเตรียมกำลังพล การจัดการกำลังพล การปกครองกำลังพล การสัสดี การศึกษาการสวัสดิการ การบำรุงขวัญและวินัยทหาร (๔) กรมข่าวทหารเรือ มีหน้าที่วางแผนอำนวยการประสานงาน กำกับการและดำเนินการในเรื่องการข่าว การรักษาความปลอดภัยการทูตฝ่ายทหารเรือไทยในต่างประเทศ การติดต่อกับทูตฝ่ายทหารต่างประเทศในประเทศไทยการพิธีการทูตที่กองทัพเรือต้องร่วมด้วย การฝึกและการศึกษาของเจ้าหน้าที่ข่าว (๕) กรมยุทธการทหารเรือ มีหน้าที่วางแผน อำนวยการประสานงาน กำกับการและดำเนินการในเรื่องยุทธการการฝึก การใช้กำลังทหารการสงครามจิตวิทยา และดำเนินการทางประวัติศาสตร์และพิพิธภัณฑ์ทหารและกิจการตามสนธิสัญญาป้องกันร่วมเท่าที่เกี่ยวข้องกับกองทัพเรือ(๖) กรมส่งกำลังบำรุงทหารเรือ มีหน้าที่วางแผนอำนวยการ ประสานงานและกำกับการในเรื่องการจัดหาสิ่งอุปกรณ์และยุทโธปกรณ์การลำเลียง การส่งกำลัง การรักษาพยาบาล การงบประมาณ การสถิติ การที่เกี่ยวกับอสังหาริมทรัพย์การฐานทัพและท่าเรือ การอุตสาหกรรมที่เกี่ยวข้องและการบำรุงทั้งปวง(๗) กรมสื่อสารทหารเรือ มีหน้าที่วางแผน อำนวยการประสานงาน กำกับการและดำเนินการในเรื่องการสื่อสาร และการรหัสตลอดจนการฝึกและการศึกษาของเจ้าหน้าที่สื่อสาร(๘) กรมจเรทหารเรือ มีหน้าที่สองส่องและตรวจตราการปฏิบัติราชการของหน่วยต่างๆในเรื่องการปฏิบัติตามระเบียบแบบแผนและข้อบังคับตลอดจนสืบสวนและสอบสวนในเรื่องที่ได้รับมอบหมาย (๙) กองเรือยุทธการมีหน้าที่จัดและเตรียมกำลังทางเรือและกำลังทางอากาศอำนวยการฝึกและอบรมหน่วยในบังคับบัญชาให้มีสมรรถภาพและอยู่ในฐานะพร้อมที่จะทำการรบได้(๑๐) กรมนาวิกโยธินมีหน้าที่จัดและเตรียมกำลังฝ่ายนาวิกโยธินอำนวยการฝึกและอบรมหน่วยในบังคับบัญชาให้มีสมรรถภาพและอยู่ในฐานะพร้อมที่จะทำการรบได้(๑๑) สถานีทหารเรือกรุงเทพมีหน้าที่ดำเนินการในเรื่องการรักษาความสงบเรียบร้อยและระเบียบวินัยของทหารการสารวัตรทหาร การรักษาการณ์ การป้องกันพื้นที่ การเรือนจำการดุริยางค์การขนส่งทั้งทางบกและทางน้ำตลอดจนการฝึกและการศึกษาของเหล่าทหารดุริยางค์และเหล่าทหารขนส่ง(๑๒) สถานีทหารเรือสัตหีบมีหน้าที่ดำเนินการในเรื่องการฐานทัพ การรักษาความสงบเรียบร้อยและระเบียบวินัยของทหารการสารวัตรทหาร การรักษาการณ์ การป้องกันพื้นที่ การเรือนจำตลอดจนการฝึกและการศึกษาในส่วนที่ได้รับมอบหมาย (๑๓) สถานีทหารเรือสงขลามีหน้าที่ดำเนินการในเรื่องการฐานทัพการรักษาความสงบเรียบร้อยและระเบียบวินัยของทหาร การสารวัตรทหาร การรักษาการณ์การป้องกันพื้นที่และการเรือนจำ (๑๔) กรมอู่ทหารเรือ มีหน้าที่อำนวยการ ประสานงานแนะนำ กำกับการและดำเนินการในเรื่องการซ่อมสร้างเรือ ยานพาหนะและอุปกรณ์ทุกประเภทการก่อสร้างซ่อมบำรุงอาคารสถานที่ การวิจัยและพัฒนาการช่างตลอดจนการฝึกและการศึกษาของเหล่าทหารช่างยุทธโยธา(๑๕) กรมสรรพาวุธทหารเรือ มีหน้าที่อำนวยการประสานงาน แนะนำ กำกับการและดำเนินการในเรื่องการเก็บรักษา ผลิต ซ่อมบำรุงสรรพาวุธการวิจัยและพัฒนาการสรรพาวุธ ตลอดจนการฝึกและการศึกษาของเหล่าทหารสรรพาวุธ (๑๖) กรมพลาธิการทหารเรือ มีหน้าที่อำนวยการประสานงาน แนะนำ กำกับการและดำเนินการในเรื่องการจัดหา ผลิต เก็บรักษา จ่ายและจัดส่งสิ่งอุปกรณ์ในสายพลาธิการและจัดทำสถิติของการนั้นๆ ตลอดจนการบริการการฝึกและการศึกษาของเหล่าทหารพลาธิการ(๑๗) กรมแพทย์ทหารเรือ มีหน้าที่อำนวยการประสานงาน แนะนำ กำกับการและดำเนินการในเรื่องการรักษาพยาบาล การสุขาภิบาลการอนามัย การวิจัยและพัฒนาการแพทย์ ตลอดจนการฝึกและการศึกษาของเหล่าทหารแพทย์ (๑๘) กรมการเงินทหารเรือมีหน้าที่ปฏิบัติการในเรื่องการเบิก รับ จ่าย และเก็บรักษาเงิน การบัญชีการงบประมาณ การตรวจบัญชีและสถิติ ตลอดจนการฝึกและการศึกษาของเหล่าทหารการเงิน (๑๙) กรมอุทกศาสตร์ มีหน้าที่สำรวจ ตรวจสอบ วิจัยผลิต จัดหา และแจกจ่ายแผนที่ บรรณสาร อุปกรณ์เกี่ยวกับการอุทกศาสตร์การสมุทรศาสตร์ การอุตุนิยมวิทยา การเดินเรือ การเดินอากาศและการดำเนินการในเรื่องเครื่องหมายทางเรือตลอดจนการฝึกและการศึกษาของเหล่าทหารอุทกศาสตร์(๒๐) กรมสวัสดิการทหารเรือมีหน้าที่ดำเนินการในเรื่องการสวัสดิการของทหาร ข้าราชการในกองทัพเรือและครอบครัวตลอดจนแนะนำและส่งเสริมการอาชีพทั่วไป (๒๑) กรมวิทยาศาสตร์ทหารเรือมีหน้าที่ดำเนินการในเรื่องการวิทยาศาสตร์ทางทหาร การวิเคราะห์ ทดสอบ ทดลอง วิจัยพัฒนา และผลิตวัตถุทางวิทยาศาสตร์ ตลอดจนแนะนำกำกับการ ฝึกอบรม ประสานงานและควบคุมกิจการทางวิทยาศาสตร์ของหน่วยต่างๆ (๒๒) โรงเรียนนายทหารเรือ มีหน้าที่อำนวยการศึกษาและอบรมนายทหารสัญญาบัตรให้มีความรู้ในวิชาการทหารเรือชั้นสูง(๒๓) กรมยุทธศึกษาทหารเรือ มีหน้าที่อำนวยการแนะนำ กำกับการ ประสานงาน ตรวจตรา ควบคุม และดำเนินการในเรื่องการศึกษาอบรมทั่วไปตลอดจนการอนุศาสนาจารย์ มาตรา ๕ ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้ผู้รับสนองพระบรมราชโองการจอมพลถนอม กิตติขจรนายกรัฐมนตรีหมายเหตุ:- เหตุผลในการประกาศใช้พระราชกฤษฎีกาฉบับนี้ คือ โดยที่พระราชบัญญัติจัดระเบียบราชการกระทรวงกลาโหม พ.ศ. ๒๕๐๓ มาตรา ๑๘บัญญัติว่า การแบ่งส่วนราชการกระทรวงกลาโหมตามที่กำหนดไว้ในมาตรา ๘และการแบ่งส่วนราชการกองบัญชาการทหารสูงสุด ตามที่กำหนดไว้ใน (๑) (๒) และ (๓)ของมาตรา ๑๓ ออกเป็นส่วนราชการใหญ่ถัดลงไปและการกำหนดหน้าที่ของส่วนราชการนั้นๆให้ตราเป็นพระราชกฤษฎีกาจึงจำเป็นต้องตราพระราชกฤษฎีกาฉบับนี้ ณัฐดนัย/พิมพ์๑๒ กุมภาพันธ์ ๒๕๕๑นฤดล/ตรวจ๒๒ พฤษภาคม ๒๕๕๑[๑]ราชกิจจานุเบกษา เล่ม ๘๔/ตอนที่ ๘๕/หน้า ๗๑๒/๑๒ กันยายน ๒๕๑๐